《赠黄秋江处士》
元代·李孟

君钓秋江月，我耕秋谷云。逃名君笑我，伴食我惭君。

老我素多病，壮君高出群。何时各归去？云月总平分。

作者简介：（1255—1321）元潞州上党人，徙汉中，字道复，号秋谷。七岁能文，博学强记，通贯经史。世祖时累荐不就。成宗大德初，侍仁宗于宫中，日陈善言正道，多所进益。武宗之立，孟有策画功。仁宗嗣立，拜中书平章政事，力以国事为己任。以宋儒及许衡从祀孔庙，行科举取士之制。英宗即位，为铁木迭儿诬谤，降授侍讲学士。孟宇量闳廓，材略过人，三入中书，民间利益，知无不言，士无贵贱，贤者进拔。为文有奇气。卒谥文忠。有《秋谷集》。